Olivier vat sewe paaltjies vir YorkshireDuanne Olivier. Foto: Cricinfo. Headingley mag dalk ’n paar duisend kilometer van Bloemfontein af wees, maar Duanne Olivier is besig om ewe tuis op beide kolfblaaie te voel. Die 26-jarige oud-Protea het die afgelope week sy eersterangse debuut vir Yorkshire Krieketklub teen Nottinghamshire in Engeland gemaak, ná hy vroeër ’n Kolpak-kontrak onderteken het. Olivier het 48 paaltjies in 10 toetse vir die Proteas geneem en hy het veral kolwers met sy aggressie en opslagballe laat bontstaan. Hy is as die speler van die reeks teen Pakistan aangewys toe hy 24 paaltjies in slegs drie toetse geneem het. Dit ná hy aanvanklik nie vir die reeks gekies sou gewees het nie. Hy het egter ná die rampspoedige toetsreeks teen Sri Lanka sy rug op Suid-Afrikaanse krieket gedraai om ’n loopbaan in Engeland na te jaag. Olivier het die afgelope week teen Notts sewe paaltjies vir sy nuwe graafskap geneem. Hy het onder andere van Ben Duckett en Stuart Broad (beide internasionale Engelse spelers) ontslae geraak. In die eerste beurt het hy 5/96 geneem en in die tweede beurt 2/66. Die Suid-Afrikaanse snelbouler droom om sy internasionale loopbaan vir Engeland voort te sit en sy debuutvertoning het sy doelwit geen skade aangedoen nie: Veral as jy in ag neem dat Engeland se kaptein, Joe Root, óók vir Yorkshire speel.